CELEX: 32013R0093
Language: ro
Date: 2013-02-01 00:00:00
Title: Regulamentul (UE) nr. 93/2013 al Comisiei din 1 februarie 2013 de stabilire a normelor detaliate de aplicare a Regulamentului (CE) nr. 2494/95 al Consiliului privind indicii armonizați ai prețurilor de consum, în ceea ce privește stabilirea indicilor prețurilor locuințelor ocupate de proprietari  Text cu relevanță pentru SEE

2.2.2013   
            
            
               RO
            
            
               Jurnalul Oficial al Uniunii Europene
            
            
               L 33/14
            
         REGULAMENTUL (UE) NR. 93/2013 AL COMISIEI
   din 1 februarie 2013
   de stabilire a normelor detaliate de aplicare a Regulamentului (CE) nr. 2494/95 al Consiliului privind indicii armonizați ai prețurilor de consum, în ceea ce privește stabilirea indicilor prețurilor locuințelor ocupate de proprietari
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (1), în special articolul 4 al treilea paragraf și articolul 5 alineatul (3),
   având în vedere avizul Băncii Centrale Europene (2),
   întrucât:
   
               (1)
            
            
               Regulamentul (CE) nr. 2494/95 prevede elaborarea de indici armonizați ai prețurilor de consum (denumiți în continuare IAPC).
            
         
               (2)
            
            
               În vederea îmbunătățirii relevanței și comparabilității IAPC, trebuie examinată stabilirea indicilor prețurilor pentru locuințe și în special pentru locuințele ocupate de proprietari.
            
         
               (3)
            
            
               În vederea elaborării indicilor prețurilor locuințelor ocupate de proprietari este necesară producerea de indici ai prețurilor pentru locuințe. Indicii prețurilor pentru locuințe reprezintă, de asemenea, indicatori importanți de sine stătători.
            
         
               (4)
            
            
               În vederea garantării unor rezultate fiabile și comparabile în toate statele membre, sunt necesare orientări metodologice privind elaborarea indicilor prețurilor locuințelor ocupate de proprietari și ai prețurilor pentru locuințe.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Sistemului Statistic European (Comitetul SSE),
            
         ADOPTĂ PREZENTUL REGULAMENT:
   Articolul 1
   Obiectul
   Prezentul regulament stabilește indicii prețurilor locuințelor ocupate de proprietari în vederea îmbunătățirii relevanței și comparabilității indicilor armonizați ai prețurilor de consum (denumiți în continuare „IAPC”).
   Articolul 2
   Definiții
   În sensul prezentului regulament, se aplică următoarele definiții:
   
               1.
            
            
               „indicele prețurilor locuințelor ocupate de proprietar” înseamnă un indice care măsoară variațiile prețurilor tranzacțiilor cu locuințe noi în sectorul gospodăriilor, precum și ale altor bunuri și servicii achiziționate de gospodării în calitatea lor de locatari proprietari;
            
         
               2.
            
            
               „indicele prețurilor locuințelor” înseamnă un indice care măsoară variațiile prețurilor tranzacțiilor de locuințe achiziționate de către gospodării.
            
         Articolul 3
   Acoperire
   (1)   Indicele prețurilor locuințelor ocupate de proprietari acoperă următoarele categorii de cheltuieli:
   
               O.1.
            
            
               Cheltuielile în materie de locuință ale locatarilor proprietari
            
         
               O.1.1.
            
            
               Achizițiile de locuințe
            
         
               O.1.1.1.
            
            
               Locuințele noi
            
         
               O.1.1.1.1.
            
            
               Achizițiile de locuințe noi
            
         
               O.1.1.1.2.
            
            
               Locuințele construite de către proprietarii înșiși și renovări majore
            
         
               O.1.1.2.
            
            
               Locuințele existente, noi în sectorul gospodăriilor
            
         
               O.1.1.3.
            
            
               Alte servicii legate de achiziționarea de locuințe
            
         
               O.1.2.
            
            
               Proprietatea asupra locuințelor
            
         
               O.1.2.1.
            
            
               Reparațiile capitale și întreținere
            
         
               O.1.2.2.
            
            
               Asigurările legate de locuințe
            
         
               O.1.2.3.
            
            
               Alte servicii legate de proprietatea asupra locuințelor
            
         (2)   Indicele de preț acoperă următoarele categorii de cheltuieli:
   
               H.1.
            
            
               Achizițiile de locuințe
            
         
               H.1.1.
            
            
               Achizițiile de locuințe noi
            
         
               H.1.2.
            
            
               Achizițiile de locuințe existente
            
         (3)   Indicele prețurilor locuințelor ocupate de proprietari se bazează pe abordarea „achiziții nete”, care constă în măsurarea variațiilor prețurilor reale plătite de consumatori pentru achiziționarea de locuințe care sunt noi în sectorul gospodăriilor, precum și a variațiilor altor costuri legate de proprietatea locuințelor și transferul de proprietate.
   (4)   Orice categorie de cheltuieli pentru locuințe, astfel cum este definită la articolul 3 alineatul (1), a cărei pondere reprezintă cel puțin unu la sută din totalul cheltuielilor privind locuințele O.1, este acoperită. Orice categorie de cheltuieli pentru locuințe, astfel cum este definită la articolul 3 alineatul (2), a cărei pondere reprezintă cel puțin unu la sută din totalul cheltuielilor privind locuințele H.1, este acoperită.
   Articolul 4
   Manual metodologic
   (1)   Comisia (Eurostat), în strânsă cooperare cu statele membre, elaborează un manual care prevede un cadru metodologic pentru indicii prețurilor locuințelor ocupate de proprietari și indicii prețurilor locuințelor stabiliți în conformitate cu prezentul regulament (denumit în continuare „manualul OOH-HPI”). Atunci când există o justificare temeinică, Comisia (Eurostat) actualizează manualul, în conformitate cu dispozițiile procedurale aprobate de către Comitetul SSE.
   (2)   Criteriile de calitate menționate la articolul 12 alineatul (1) din Regulamentul (CE) nr. 223/2009 al Parlamentului European și al Consiliului (3) se aplică elaborării de indici ai prețurilor locuințelor ocupate de proprietari și de indici ai prețurilor pentru locuințe.
   (3)   Statele membre furnizează Comisiei (Eurostat), la cererea acesteia, informațiile necesare pentru evaluarea conformității indicilor prețurilor locuințelor ocupate de proprietari și a indicilor prețurilor pentru locuințe cu dispozițiile prezentului regulament.
   Articolul 5
   Cerințe privind datele
   (1)   Statele membre calculează și furnizează Comisiei (Eurostat) indici ai prețurilor pentru categoriile prevăzute la articolul 3, în conformitate cu manualul OOH-HPI.
   (2)   Statele membre furnizează trimestrial indici ai prețurilor. În plus față de indicii trimestriali, statele membre pot furniza, de asemenea, indici lunari.
   (3)   Indicii menționați la articolul 3 alineatul (1) vor fi furnizați începând cu cel de al treilea trimestru al anului 2014 și vor corespunde celui de al doilea trimestru al anului 2014. Indicii menționați la articolul 3 alineatul (2) vor fi furnizați începând cu cel de-al treilea trimestru al anului 2012 și vor corespunde celui de-al doilea trimestru al anului 2012.
   (4)   Statele membre furnizează Comisiei (Eurostat) indicii trimestriali într-un termen care nu trebuie să depășească 85 de zile de la sfârșitul trimestrului căruia îi corespund indicii. Statele membre care aleg să furnizeze, de asemenea, indici lunari, îi vor transmite în termen de 30 de zile de la sfârșitul lunii căreia îi corespund indicii.
   (5)   În fiecare an, statele membre calculează și transmit Comisiei (Eurostat) o serie de ponderi ale cheltuielilor pentru indicii prețurilor locuințelor ocupate de proprietari și o serie de ponderi ale cheltuielilor pentru indicii prețurilor locuințelor, astfel cum sunt definite în manualul OOH-HPI și în conformitate cu Regulamentul (UE) nr. 1114/2010 (4) al Comisiei.
   Ponderile pentru indicii trimestriali trebuie furnizate cel târziu la data de 15 iunie a anului următor anului căruia îi corespund ponderile respective.
   Statele membre care furnizează indici lunari furnizează ponderile corespunzătoare până cel târziu la data de 20 februarie a anului următor anului căruia îi corespund ponderile respective.
   (6)   Statele membre calculează și furnizează Comisiei (Eurostat) estimări ale datelor retrospective începând cu indicele pentru primul trimestru din 2010 pentru indicii menționați la articolul 3 alineatul (1), în termenele prevăzute la articolul 5 alineatele (3) și (4) cel mai târziu. Statele membre calculează și furnizează Comisiei (Eurostat) estimări ale datelor retrospective începând cu indicele pentru primul trimestru din 2008 pentru indicii menționați la articolul 3 alineatul (2), în termenele prevăzute la articolul 5 alineatele (3) și (4) cel mai târziu.
   (7)   Statele membre furnizează datele solicitate în prezentul regulament și metadatele asociate în conformitate cu un standard de schimb specificat de Comisie (Eurostat). Datele și metadatele sunt furnizate Comisiei (Eurostat) prin intermediul serviciilor punctului unic de intrare sau în așa fel încât Comisia să le poată recupera prin serviciile punctului unic de intrare.
   Articolul 6
   Măsuri tranzitorii
   (1)   La un an, respectiv la trei ani de la data intrării în vigoare a prezentului regulament, statele membre furnizează Comisiei (Eurostat) rapoarte privind calitatea datelor, pe baza standardelor definite în cadrul sistemului statistic european și în manualul OOH-HPI.
   (2)   Comisia (Eurostat), în termen de cinci ani de la data intrării în vigoare a prezentului regulament, întocmește un raport privind indicii stabiliți în conformitate cu prezentul regulament și în special privind gradul de conformitate cu Regulamentul (CE) nr. 1749/96 (5) al Comisiei și cu Regulamentul (UE) nr. 1114/2010. Raportul va aborda, de asemenea, adecvarea indicilor de preț ai locuințelor ocupate de proprietari în vederea includerii lor în acoperirea IAPC.
   Articolul 7
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
   Se aplică de la 1 septembrie 2012. Prezentul regulament este obligatoriu în toate elementele sale și se aplică direct în statele membre în conformitate cu tratatele.
   
      Adoptat la Bruxelles, 1 februarie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 257, 27.10.1995, p. 1.
   
      (2)  Aviz emis la 19 octombrie 2012 (nepublicat încă în Jurnalul Oficial).
   
      (3)  JO L 87, 31.3.2009, p. 164.
   
      (4)  JO L 316, 2.12.2010, p. 4.
   
      (5)  JO L 229, 10.9.1996, p. 3.